บัวหลวงตบเท้าตลาดจีน ธุรกิจไทยทะลักลูกค้าพุ่ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธนาคารกรุงเทพเดินหน้าขยายเครือข่ายในจีน หลังยักษ์ธุรกิจไทยแห่ลุยแดนมังกร
นายชาติศิริ โสภณพนิช กรรม การผู้จัดการใหญ่ ธนาคารกรุงเทพ เปิดเผยว่า ธนาคารจะใช้ช่องทางสาขาในจีนที่มีอยู่ 4 แห่ง ให้เป็นประโยชน์ในปีหน้า เนื่องจากคาดว่าปริมาณการค้าระหว่างไทยกับจีนจะเพิ่มสูงขึ้น เนื่องจากมีกลุ่มธุรกิจไทย เช่น กลุ่มบ้านปู กลุ่มสหยูเนี่ยนและกลุ่มทีซีซี แลนด์ เริ่มเข้าไปลงทุนในจีน นอกเหนือจากเครือเจริญโภคภัณฑ์ที่ไปลงทุนก่อนหน้านี้ 
นายชาติศิริคาดว่าในปีหน้าสินเชื่อในต่างประเทศจะขยายตัวได้มากกว่า 5% ขณะที่สินเชื่อโดยรวมคาดว่าจะเติบโตได้ไม่น้อยกว่าในปีนี้ ส่วนอัตราดอกเบี้ยคาดว่าน่าจะมีการปรับขึ้นอีกเล็กน้อย 
นายชาตรี โสภณพนิช ประธานกรรมการธนาคารกรุงเทพ กล่าวว่า ธนาคารมีเครือข่ายลูกค้าในจีนและไต้หวันที่ยังมีความได้เปรียบธนาคารอื่นค่อนข้างมาก ลูกค้าส่วนใหญ่เลือกใช้บริการของธนาคารเพราะมีความสัมพันธ์กันมานาน 
นอกจากนี้ ยังมองว่าอินเดียเป็นอีกประเทศที่กำลังเติบโตได้ดีและน่าสนใจในการเข้าไปลงทุน อย่างไรก็ตาม ธนาคารยังไม่มีแผนที่จะเข้าไปลงทุนหรือขยายสาขาในอินเดีย เพราะมีฐานลูกค้าน้อยและยังไม่มีความเชี่ยวชาญเพียงพอ
“ตอนนี้ในอินเดียเรายังไม่มีแผนจะเข้าไปลงทุน ยังไม่อยากเสี่ยง แม้ว่าตอนนี้เราจะมีลูกค้าอยู่ 45 กลุ่ม” นายชาตรี กล่าว
เศรษฐกิจไทยในปีหน้าจะยังเติบโตได้ดี แม้ว่าจะมีปัจจัยเสี่ยงด้านการเมืองที่คาดจะมีการเลือกตั้งเกิดขึ้น โดยเฉพาะในกลุ่มสินค้าเกษตรที่จะมีราคาสูงขึ้น ส่วนนโยบายในการดำเนินธุรกิจของธนาคารในปีหน้าจะยังเน้นกลุ่มลุกค้าภายในประเทศเป็นหลัก อย่างไรก็ตามยอมรับว่าจีนเป็นตลาดในต่างประเทศที่ใหญ่และกำลังเติบโตได้ดีที่สุด 
“เศรษฐกิจในปีหน้าถ้าเราไม่ทำอะไรออกนอกลู่นอกทางก็น่าจะเติบโตได้ดี เรื่องการเมืองก็ไม่น่าห่วง เพราะหากรัฐบาลไม่มั่นใจว่าจะชนะก็คงไม่ปล่อยให้มีการเลือกตั้งเกิดขึ้น” นายชาตรี กล่าว
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า สินเชื่อในต่างประเทศของธนาคารขณะนี้มีสัดส่วนอยู่ที่ 17% ของสินเชื่อทั้งหมด ซึ่งสินเชื่อในประเทศจีนคิดเป็น 1 ใน 6 ของสัดส่วนสินเชื่อต่างประเทศ